作者:姚勉
標題:沁園春
內容:梅笑東風，只兩日間，又新歲華。有玉龜阿母，獻三蟠實，蕊宮仙子，飛七香車。春滿蝦簾，雪晴鴛瓦，窗戶非煙籠翠紗。萱堂上，看衣翻戲彩，觴捧流霞。君家。元是仙家。幾度看菖蒲九節花。來劍池丹井，平分風月，一溪流水，猶泛胡麻。壽慶千秋，榮封兩國，綠鬢猶深楊柳鴉。長生藥，在蓬萊頂上，不必丹砂。